དེ་ཡང་དགེ་རྒན་ནི་མི་རིགས་ཀྱི་རྣམ་ཤེས་བཟོ་བསྐྲུན་པ་ཡིན་ན་བོད་མི་རིགས་ཀྱི་དགེ་རྒན་ནི་བོད་མི་རིགས་ཀྱི་རྣམ་ཤེས་བཟོ་བསྐྲུན་པ་ཡིན་ངེས་ལ།འབྱུང་འགྱུར་བོད་ཀྱི་དར་རྒུད་དང་འཕེལ་འགྲེལ་ཀྱང་ཏག་ཏག་ད་ལྟའི་བོད་ཀྱི་དགེ་རྒན་ཚོར་རག་ལས་ཕྱིར་གུས་པས་འཛམ་གླིང་ཤར་ནུབ་ཀྱི་མཁས་པ་ཚོའི་ལེགས་བཤད་སྐོར་ཅིག་ཕྱོགས་གཅིག་ཏུ་བསྒྲིགས་ཤིང་བསྒྱུར་བའི་ཁུལ་བྱས་མོད།ལར་ཁོ་བོར་ཡོན་ཚད་དམའ་བའི་སྟོབས་ཀྱིས་ཡང་དག་པ་ཞིག་བསྒྱུར་མ་ནུས་ཀྱང་དོན་གྱི་གནད་མ་བོར་བ་ཞིག་འོང་ཡོད་སྙམ།འདིར་དགེ་རྒན་ཚོར་མཁོ་བའི་ཤེས་བྱ་རེ་ཟུང་ཡང་ཡོད་ངེས་ཤིང་།དེ་བཞིན་དེ་དང་འབྲེལ་བའི་སློབ་མ་དག་ལའང་དགོས་ངེས་ཀྱི་ལེགས་བཤད་ཀྱང་ཡོད་ངེས།མ་གཞི་དགེ་རྒན་ཞིག་ལ་མཚོན་ན་ཤེས་རིག་ཡོན་ཏན་མངའ་བ་དེ་ཤིན་ཏུ་གལ་ཆེ་ཡང་དགེ་རྒན་ཞིག་ཡིན་ཕྱིན་ངེས་པར་དུ་རང་གི་སློབ་མ་ལས་ཡོན་ཚད་བཟང་བ་ཞིག་ཡིན་ངེས་པས།ཆེས་མེད་དུ་མི་རུང་བ་ནི་སློབ་མར་བརྩེ་བ་དང་དེའི་སེམས་ཁམས་ལ་རྒྱུས་ལོན་བྱེད་རྒྱུ་དེ་ཡིན་པར་འདོད།དེ་བས་རླབས་ཆེ་ཞིང་།བཀའ་དྲིན་ཟབ་པའི་སློབ་དཔོན་དམ་པ་རྣམས་ཀྱིས་ཀྱང་ཉམས་འཇོག་རེ་གནང་བར་འཚལ་ཞེས་གུས་ཕྲན་མེ་སེང་དུ་འབོད་པས་དགེ་རྒན་དུས་ཆེན་ལ་རང་གི་སློབ་དཔོན་དག་གི་གཙོས་འཛམ་གླིང་གི་དགེ་རྒན་ཡོངས་ལ་བསམ་དོན་ལྷུན་གྲུབ་ཡོང་བའི་སྨོན་འདུན་ཞུས་པའོ།།